Benke László

*Egy-két sóhaj*

Szégyellem, hogy kétszáz forinttal elengedtelek.

Már a nyelvemen volt: holnap elviszem

utánad mindenem; pedig dehogy viszem.

Addig maradsz velem, míg rád emlékezem.

Segíts meg minket, édes Istenem!

A te időd érik a sikoltó síneken?

Érik és lassan magához szokik,

aki az öröklétben mélyen szomorkodik.

Mint fecske a dróton, hogy megint menni kell,

repülni és repülni, messze, a többivel.

Fájdalom arisztokratái, ez a sorsotok!

Azért mentek el, hogy megmaradjatok?

Bírjátok az utat, csicsergő kedvesek,

azért jöttök meg, hogy elköltözzetek?

S ki elhullik az úton, ki emlékszik arra?

Fecske vagy ember az, ki megvan halva?